De danske regler for familiesammenføring diskriminerer mod personer, der er født uden for Danmark og først opnår statsborgerskab senere i livet.

Det siger Den Europæiske Menneskerettighedsdomstol.

I den konkrete sag - som har kørt helt siden 2003 - søgte Ousmane Biao, der kommer fra Togo, men havde dansk statsborgerskab, om familiesammenføring med sin ghanesiske kone.

Det blev afvist af de danske myndigheder - og senere landsretten og Højesteret. De mente, at parret havde større tilknytning til Ghana, hvor Ousmane Biao havde boet i 15 år, før han kom til Danmark.

Men når andre danskere, der har været statsborgere i 28 år, kan slippe for at leve op til det såkaldte tilknytningskrav på grund af 28-års-reglen, er der tale om diskrimination.

Det siger flertallet af dommerne i menneskerettighedsdomstolen i sin afgørelse tirsdag.

28-års-reglen er senere ændret til 26-års-reglen men findes stadigvæk.